ธปท.ไม่พบธุรกรรมซื้อขายเงินบาทผิดปกติ
ธปท.แจงธุรกรรมการซื้อขายเงินบาทยังไม่พบความผิดปกติ หลังจีนประกาศลดกรอบเงินหยวน ล่าสุดเคลื่อนไหวอยู่ที่ 35.22 บาท/เหรียญสหรัฐ
13 ส.ค. 2558

ธปท.แจงธุรกรรมการซื้อขายเงินบาทยังไม่พบความผิดปกติ หลังจีนประกาศลดกรอบเงินหยวน ล่าสุดเคลื่อนไหวอยู่ที่ 35.22 บาท/เหรียญสหรัฐ
นายจิรเทพ เสนีวงศ์ ณ อยุธยา โฆษก ธนาคารแห่งประเทศ (ธปท.) ชี้แจงกรณีที่ทางการจีนได้ประกาศกำหนดกรอบค่าเงินหยวนลง 3 ครั้ง โดยธนาคารกลางจีนนำค่ากลางของการปิดในวันก่อนหน้าว่าอ่อนค่าลงเท่าไรแล้วนำมาเป็นค่ากลางของอีกวันซึ่งทำให้เงินหยวนอ่อนค่าลงต่อเนื่องและเป็นการทยอยปล่อยตามกลไกตลาดมากขึ้นเมื่อเทียบกับเงินเหรียญสหรัฐว่า เรื่องดังกล่าวธปท.ได้ติดตามพัฒนาการตลาดการเงินในประเทศอย่างใกล้ชิด โดยยังไม่พบการทำธุรกรรมที่ผิดปกติ ตลาดการเงินในประเทศการเคลื่อนไหวของเงินบาทยังสอดคล้องกับตลาดการเงินหรือสกุลเงินในภูมิภาค
ขณะที่ส่วนตลาดหลักทรัพย์ไทยปรับตัวในทิศทางเดียวกับตลาดหลักทรัพย์อื่นๆในโลก อย่างไรก็ดีในส่วนของผลกระทบต่อภาคเศรษฐกิจจริงนั้นยังเร็วเกินไปที่จะประเมินในตอนนี้
ด้านนักค้าเงินธนาคารพาณิชย์ กล่าวว่า การเคลื่อนไหวของเงินบาทขณะนี้ (15.30น.)อยู่ที่ระดับ 35.22 บาท/เหรียญสหรัฐทรงตัวต่อเนื่องมาตั้งแต่ตอนเที่ยง
อย่างไรก็ดีเงินบาทแข็งค่าขึ้นเล็กน้อยเมื่อเทียบกับช่วงเช้าที่เปิดตลาดที่ระดับ 35.23 บาท/เหรียญสหรัฐ โดยภาพรวมเงินบาทยังอ่อนค่าไปในทิศทางเดียวกับสกุลในภูมิภาค